Zapisnik sastanka Vijeća učenika održanog 13. siječnja 2016. s početkom u 12:30

Na početku sastanka nastavnica M. Klarić predložila je sljedeći

Dnevni red:

1. Izvješće o održanom Danu pjesme i plesa
2. Organizacija Dana pod maskama
3. Valentinovo
4. Različito

koji je prihvaćen jednoglasno.

Ad.1.: Učenici su izrazili zadovoljstvo Danom pjesme i plesa. Atmosfera je bila jako dobra, vesela i poticajna za natjecatelje, natjecatelji su bili uvježbani i pripremljeni za nastup. Kao nedostaci istaknuti su ponavljanja istih pjesama u različitim točkama, a učenici su predložili i sljedeća poboljšanja:

više točaka u nastupima viših razreda što bi moglo biti riješeno objedinjavanjem nastupa viših i nižih razreda,

točke u kojima učenici pjevaju bi bolje zvučale izvedene uz karaoke verziju pjesme, a ne onu u kojoj se čuje i glas izvođača,

kada neka skupina izabere određenu pjesmu, skupine koje sljedeće biraju točke trebaju biti upozorene da je pjesma već izabrana i odlučiti se za neku drugu.

Ad.2.: Za Dan pod maskama predložen je 9. veljače, dan prije početka Korizme, iako će točan datum biti definiran u dogovoru s ravnateljicom. Predstavnici u Vijeću učenika trebaju animirati svoje razredne odjele na sudjelovanje. Bit će organizirano kao i inače – povjerenstvo će odabrati najbolje maskiran razred i oni će dobiti nagradu (u dogovoru s ravnateljicom odlučit će se o tome koja će nagrada točno biti). B. Petričević (6.a) i K. Šarčević (4.b) napravit će plakate za dan pod maskama, a nastavnica M. Klarić obavijest učenicima. Učenici su predložili da u sljedećoj godini organiziramo i reviju individualnih maski (ove godine to nije moguće zbog organizacije nastave).

Ad.3.: Valentinovo se u našoj školi tradicionalno obilježava postavljanjem kutija u koje učenici anonimno ubacuju svoje poruke te ćemo i ove godine obilježiti Valentinovo na jednak način. Predstavnici u VU iz osmih razreda pomoći će nastavnici Klarić organizirati i podijeliti poruke svim učenicima. Nastavnica Klarić će napisati obavijest i poslati ju po školi – u obavijesti naglasiti da poruke koje nisu čitljive ili one u kojima ime i razred primatelja nisu navedeni neće biti proslijeđene primateljima.

Ad.4. Pod točkom različito učenici su naglasili kako često nedostaje sapuna za pranje ruku u školskim Wc-ima, nastavnica Klarić ih je uputila da se za to jave spremačicama ili domaru, ali i da imaju razumijevanja ako taj problem nije riješen iste sekunde jer i spremačice i domar mogu imati posao koji trenutno obavljaju te će se za sapun pobrinuti kasnije.

Sastanak je završio u 13:15, nazočilo mu je 20 učenika.

Zapisničar: Mirela Klarić